钦定古今图书集成/历象汇编/庶征典/第153卷 > 《宋史》 > 北齐
## 钦定古今图书集成/历象汇编/庶征典/第153卷 > 《宋史》 > 北齐

### 神武时谣

按《隋书五行志》：“齐神武始移都于邺，时有童谣云：‘可
怜青雀子，飞入邺城里。作窠犹未成，举头失乡里。寄
书与妇母，好看新妇子’。”魏孝静帝者，清河王之子也，
后则神武之女。邺都宫室未备，即逢禅代，作窠未成
之效也。孝静寻崩，文宣以后为太原长公主，降于杨
愔，时娄后尚在，故言“寄书与妇母”、新妇子，斥后也。

### 文宣帝时谶

按《北齐书高阿那肱传》：“初，天保中，显祖自晋阳还邺
阳，愚僧阿秃帅于路中大叫，呼显祖姓名云：‘阿那瓌
终破你国’。”是时茹茹主阿那瓌在塞北强盛，显祖尢
忌之，所以每岁讨击，后亡齐者遂属阿那肱云。虽作
肱字，世人皆称为瓌音，斯固亡秦者胡，盖悬定于窈
冥也。按《上党刚肃王涣传》：“初，术士言亡高者黑衣，
由”是自神武后，每出行，不欲见沙门，为黑衣故也。是
时文宣幸晋阳，以所忌问左右曰：“何物最黑？”对曰：“莫
过漆，以涣第七为当之。”乃使库真都督破六、韩伯昇
之邺征涣。涣至紫陌桥，杀伯昇以逃，凭河而渡，土人
执以送帝。铁笼盛之，与永安王浚同置地牢下。岁馀，
与浚同见杀。

按《隋书五行志》：天保中，陆法和入国，书其屋壁曰：“十
年天子为尚可，百日天子急如火，周年天子迭代坐。”
时文宣帝享国十年而崩，废帝嗣立百馀日，用替厥
位，孝昭即位一年而崩。此其效也。

### 孝昭帝时谣

按《北齐书上洛王思宗传》，孝昭幸晋阳，武成居守，元
海以散骑常侍留典机密。初，孝昭之诛杨愔等，谓武
成云：“事成，以尔为皇太弟。”及践祚，乃使武成在邺主
兵，立子百年为皇太子。武成甚不平。先是，怕留济南
于邺，除领军库狄伏连为幽州刺史，以斛律丰乐为
领军，以分武成之权。武成留伏连而不听丰乐视事，
乃与河阳王孝瑜伪猎谋于野，暗乃归。先是童谣云：
“中兴寺内白凫翁，四方侧听声雍雍。道人闻之夜打
钟。”时丞相府在北城中，即旧中兴寺也。凫翁，谓雄鸡，
盖指武成小字步落稽也。道人，济南王小名。打钟，言
将被击也。既而太史奏言北城有天子气，昭帝以为
济南应之，乃使平秦王归彦之邺，迎《济南赴并州》。

### 武成帝时讹言谣

按《北齐书武成本纪》，“河清三年六月，晋阳讹言有鬼
兵，百姓竞击铜铁以捍之。”按《徐之才传》，之才少解
天文，兼图谶，既善医术，虽有外授，顷即征还。既博识
多闻，由是于方术尤妙。太宁二年春，武明太后又病，
之才弟之范为尚药典御，敕令诊候，内史皆令呼太
后为石婆，盖有俗忌，故改名以厌制。之范出，告之才
曰：“童谣云：‘周里跂求伽，豹祠嫁石婆，斩冢作媒人，唯
得一量紫𫄧靴’。今太后忽改名，私所致怪。”之才曰：“跂
求伽，胡言去已。豹祠嫁石婆，岂有好事？斩冢作媒人，
但令合葬，自斩冢。唯得紫𫄧靴者，得至四月。何者？紫
之为字，此下系𫄧者熟，当在四月之中。”之范问靴是
何义，之才曰：“靴者革旁化，宁是久物？”至四月一日后
果崩。

### 后主时谣谶

按《北齐书幼主本纪》：“初，河清末，武成梦大猬攻破邺
城，故索境内猬膏以绝之。”识者以后主名声与猬相
协，亡齐征也。又妇人皆剪剔以著假髻，而危邪之状
如飞鸟。至于南而则髻心正西，始自宫内为之，被于
四远，天意若曰元首剪落，危侧当走西也。又为刀子
者，刃皆狭细，名曰尽势。游童戏者，好以两手持绳，拂
地而却上跳，且唱曰：“高末。”高末之言，盖高氏运阼之
末也。然则乱亡之数，盖有兆云。按《后主穆皇后传》：
武成时，为胡后造真珠裙裤，所费不可称计，被火所
烧。后主既立穆皇后，复为营之。属周武遭太后丧，诏
侍中薛孤康买等为吊使，又遣商胡赍锦彩三万匹，
与吊使同往，欲市真珠，为皇后造七宝车，周人不与
交易，然而竟造焉。先是童谣曰：“黄花势欲落，清觞满杯酌。”言黄花不久也。后主自立穆后以后，昏饮无度，
故云“清觞满杯酌。”按《安德王延宗传》，延宗即皇帝
位，周军围晋阳，克之。延宗战力屈，走至城北，于人家
见禽。周武帝自投下马执其手，延宗辞曰：“死人手，何
敢迫至尊？”帝曰：“两国天子，有何怨恶？直为百姓来耳，
勿怖，终不相害。”使复衣帽礼之。先是，高都郡有山焉，
绝壁临水，忽有黑书见，云齐亡。延宗洗视逾明，帝使
人就写，使者改“亡”为上，至是应焉。延宗败，前在邺听
事，见两日相连置，以十二月十三日晡时，受敕守并
州，明日建尊号。不间日而被围，经宿至食时而败，年
号德昌。好事者言其得二日云：后主之传位于太子
也，孙正言窃谓人曰：“我保定中为广州士曹，闻襄城
人曹普演有言：高王诸儿，阿保当为天子，至高德之、
承之当灭。”阿保谓天保，德之谓德昌也，承之谓后主，
年号承光。其言竟信云。

按《隋书五行志》：武平元年，童谣曰：“狐截尾，伱欲除我
我除伱。”其年四月，陇东王胡长仁谋遣刺客杀和士
开，事露，返为士开所谮死。二年童谣曰：“和士开，七
月三十日，将你向南台。”小儿唱讫，一时拍手云：“杀却。”
至七月二十五日，御史中丞琅邪王俨执士开，送于
南台而斩之。是岁又有童谣曰：“七月刈禾伤早，九月
吃糕正好，十月洗荡饭瓮，十一月出却赵老”，七月士
开被诛，九月琅邪王遇害，十一月赵彦深出为西兖
州刺史。武平七年，后主为周师所败，走至邺，自称
太上皇，传位于太子恒，改元隆化。时人离合其字曰：
“降死”竟降周而死。武平末，童谣曰：“黄花势欲落，清
樽但满酌。”时穆后母子淫僻，干预朝政，时人患之。穆
后小字黄花，寻逢齐亡欲落之应也。邺中又有童
谣曰：“金作扫帚玉作把，净扫殿屋迎西家。”未几，周师
人邺。